
[bookmark: TextBodyBegin]Europski parlament,
–	uzimajući u obzir članke 2., 3., 6., 9., 10., 11., 12., 21. i 23. Ugovora o Europskoj uniji (UEU),
–	uzimajući u obzir članke 15., 20., 21., 22., 24., 26., 45., 46., 47., 48., 153. i 165. Ugovora o funkcioniranju Europske unije (UFEU),
–	uzimajući u obzir Povelju Europske unije o temeljnim pravima,
–	uzimajući u obzir Direktivu 2004/38/EZ Europskog parlamenta i Vijeća od 29. travnja 2004. o pravu građana Unije i članova njihovih obitelji na slobodno kretanje i boravište na području države članice, kojom se izmjenjuje Uredba (EEZ) br. 1612/68 i stavljaju izvan snage direktive 64/221/EEZ, 68/360/EEZ, 72/194/EEZ, 73/148/EEZ, 75/34/EEZ, 75/35/EEZ, 90/364/EEZ, 90/365/EEZ i 93/96/EEZ[footnoteRef:1], [1:  	SL L 158, 30.4.2004., str. 77.] 

–	uzimajući u obzir Uredbu (EU) 2021/692 Europskog parlamenta i Vijeća od 28. travnja 2021. o uspostavi programa Građani, jednakost, prava i vrijednosti te o stavljanju izvan snage Uredbe (EU) br. 1381/2013 Europskog parlamenta i Vijeća i Uredbe Vijeća (EU) br. 390/2014[footnoteRef:2], [2:  	SL L 156, 5.5.2021., str. 1.] 

–	uzimajući u obzir Uredbu (EU) br. 492/2011 Europskog parlamenta i Vijeća od 5. travnja 2011. o slobodi kretanja radnika u Uniji[footnoteRef:3], [3:  	SL L 141, 27.5.2011., str. 1.] 

–	uzimajući u obzir Uredbu (EU) br. 2019/1149 Europskog parlamenta i Vijeća od 20. lipnja 2019. o osnivanju Europskoga nadzornog tijela za rad, izmjeni uredaba (EZ) br. 883/2004, (EU) br. 492/2011 i (EU) 2016/589 i stavljanju izvan snage Odluke (EU) 2016/344[footnoteRef:4], [4:  	SL L 186, 11.7.2019., str. 21.] 

–	uzimajući u obzir Direktivu (EU) 2018/957 Europskog parlamenta i Vijeća od 28. lipnja 2018. o izmjeni Direktive 96/71/EZ o upućivanju radnika u okviru pružanja usluga[footnoteRef:5], [5:  	SL L 173, 9.7.2018., str. 16.] 

–	uzimajući u obzir Uredbu (EU) 2016/589 Europskog parlamenta i Vijeća od 13. travnja 2016. o Europskoj mreži službi za zapošljavanje (EURES), pristupu radnika uslugama mobilnosti i daljnjoj integraciji tržišta rada i izmjeni uredaba (EU) br. 492/2011 i (EU) br. 1296/2013[footnoteRef:6]; [6:  	SL L 107, 22.4.2016., str. 1.] 

–	uzimajući u obzir Direktivu 2013/55/EU Europskog parlamenta i Vijeća od 20. studenoga 2013. o izmjeni Direktive 2005/36/EZ o priznavanju stručnih kvalifikacija i Uredbe (EU) br. 1024/2012 o administrativnoj suradnji putem Informacijskog sustava unutarnjeg tržišta[footnoteRef:7], [7:  	SL L 354, 28.12.2013., str. 132.] 

–	uzimajući u obzir Direktivu Vijeća (EU) 2015/637 od 20. travnja 2015. o mjerama koordinacije i suradnje za olakšavanje pružanja konzularne zaštite građanima Unije bez predstavništva u trećim zemljama te o stavljanju izvan snage Odluke 95/553/EZ[footnoteRef:8], [8:  	SL L 106, 24.4.2015., str. 1.] 

–	uzimajući u obzir Direktivu Vijeća (EU) 2019/997 od 18. lipnja 2019. o uspostavljanju privremene putne isprave EU-a i stavljanju izvan snage Odluke 96/409/ZVSP[footnoteRef:9], [9:  	SL L 163, 20.6.2019., str. 1.] 

–	uzimajući u obzir Komunikaciju Komisije od 2. srpnja 2009. o smjernicama za bolji prijenos i primjenu Direktive 2004/38/EZ o pravu građana Unije i članova njihovih obitelji na slobodno kretanje i boravište na području države članice (COM(2009)0313),
–	uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi[footnoteRef:10], [10:  	SL L 130, 17.5.2019., str. 55.] 

–	uzimajući u obzir Uredbu (EU) 2020/1042 Europskog parlamenta i Vijeća od 15. srpnja 2020. o utvrđivanju privremenih mjera koje se odnose na rokove za faze prikupljanja, provjere i ispitivanja predviđene u Uredbi (EU) 2019/788 o europskoj građanskoj inicijativi s obzirom na izbijanje bolesti COVID-19[footnoteRef:11], [11:  	SL L 231, 17.7.2020., str. 7.] 

–	uzimajući u obzir komunikaciju Komisije od 2. prosinca 2020. naslovljenu „Strategija za jačanje primjene Povelje o temeljnim pravima u EU-u” (COM(2020)0711),
–	uzimajući u obzir komunikaciju Komisije od 3. prosinca 2020. naslovljenu „Akcijski plan za europsku demokraciju (COM(2020)0790),
–	uzimajući u obzir komunikaciju Komisije od 25. studenoga 2021. naslovljenu „Zaštita integriteta izbora i promicanje demokratskog sudjelovanja” (COM(2021)0730),
–	uzimajući u obzir izvješće Komisije od 15. prosinca 2020. naslovljeno „Izvješće o građanstvu EU-a za 2020.: Jačanje položaja građana i zaštita njihovih prava” (COM(2020)0730),
–	uzimajući u obzir izvješće Komisije od 15. prosinca 2020. u skladu s člankom 25. UFEU-a o napretku prema uspostavljanju građanstva EU-a u praksi u razdoblju 2016. – 2020. (COM(2020)0731),
–	uzimajući u obzir svoje stajalište od 14. veljače 2023. o Prijedlogu direktive Vijeća o detaljnim aranžmanima za ostvarivanje aktivnog i pasivnog biračkog prava na izborima za Europski parlament za građane Unije koji borave u državi članici čiji nisu državljani[footnoteRef:12], [12:  	SL C 283, 11.8.2023., str. 76.] 

–	uzimajući u obzir svoje stajalište od 14. veljače 2023. o Prijedlogu direktive Vijeća o utvrđivanju detaljnih aranžmana za ostvarivanje aktivnog i pasivnog biračkog prava na lokalnim izborima za građane Unije koji borave u državi članici čiji nisu državljani[footnoteRef:13], [13:  	SL C 283, 11.8.2023., str. 100.] 

–	uzimajući u obzir svoju Rezoluciju od 12. veljače 2019. o provedbi Ugovora u vezi s građanstvom EU-a[footnoteRef:14], [14:  	SL C 449, 23.12.2020., str. 6.] 

–	uzimajući u obzir svoju Rezoluciju od 9. ožujka 2022. s preporukama Komisiji o programima stjecanja državljanstva i boravišta ulaganjem[footnoteRef:15], [15:  	SL C 347, 9.9.2022., str. 97.] 

–	uzimajući u obzir svoju Rezoluciju od 10. ožujka 2022. o Izvješću o građanstvu EU-a za 2020.: Jačanje položaja građana i zaštita njihovih prava[footnoteRef:16], [16:  	SL C 347, 9.9.2022., str. 202.] 

–	uzimajući u obzir svoju Rezoluciju od 13. lipnja 2023. o provedbi uredbi o europskoj građanskoj inicijativi[footnoteRef:17], [17:  	Usvojeni tekstovi, P9_TA(2023)0230.] 

–	uzimajući u obzir svoju Rezoluciju od 14. rujna 2023. o parlamentarizmu, europskom građanstvu i demokraciji[footnoteRef:18], [18:  	Usvojeni tekstovi, P9_TA(2023)0330.] 

–	uzimajući u obzir svoju Rezoluciju od 7. srpnja 2021. o dijalozima s građanima i sudjelovanju građana u donošenju odluka EU-a[footnoteRef:19], [19:  	SL C 99, 1.3.2022., str. 96.] 

–	uzimajući u obzir svoju Rezoluciju od 9. ožujka 2022. o suradnji s građanima: pravo na podnošenje predstavki, pravo na obraćanje Europskom ombudsmanu i europska građanska inicijativa[footnoteRef:20], [20:  	SL C 347, 9.9.2022., str. 110.] 

–	uzimajući u obzir svoju Rezoluciju od 15. ožujka 2017. o preprekama slobodnom kretanju i radu građana EU-a na unutarnjem tržištu[footnoteRef:21], [21:  	SL C 263, 25.7.2018., str. 98.] 

–	uzimajući u obzir izvješće Agencije Europske unije za temeljna prava o temeljnim pravima za 2023.,
–	uzimajući u obzir izvješće o konačnom ishodu Konferencije o budućnosti Europe,
–	uzimajući u obzir rezultate istraživanja Flash Eurobarometra br. 485 iz 2020. i standardnog istraživanja Eurobarometra br. 99 iz 2023.,
–	uzimajući u obzir izvješće Komisije u skladu s člankom 25. UFEU-a od 6. prosinca 2023. o napretku prema uspostavljanju građanstva EU-a u praksi u razdoblju 2020. – 2023. (COM(2023)0931) (Izvješće o građanstvu EU-a za 2023.),
–	uzimajući u obzir članak 54. Poslovnika, kao i članak 1. stavak 1. točku (e) te Prilog III. Odluci Konferencije predsjednika od 12. prosinca 2002. o postupku odobrenja izrade izvješća o vlastitoj inicijativi,
–	uzimajući u obzir mišljenje Odbora za građanske slobode, pravosuđe i unutarnje poslove,
–	uzimajući u obzir izvješće Odbora za ustavna pitanja (A9‑0436/2023),
A.	budući da je građanstvo EU-a uspostavljeno stupanjem na snagu Ugovora iz Maastrichta 1993. te je dodatno ojačano Ugovorom iz Lisabona iz 2009.; budući da je od njegove uspostave prošlo trideset godina te da su se dogodile velike društvene, digitalne, gospodarske i političke promjene;
B.	budući da je u skladu s člankom 20. stavkom 1. UFEU-a građanstvo EU-a dodatak nacionalnom državljanstvu te da ga ono ne zamjenjuje; budući da građanstvo EU-a još uvijek ne podrazumijeva nikakve obveze za građane Unije;
C.	budući da je građanstvo EU-a jedinstven konstrukt koji odražava zajednički demokratski identitet i zajedničke vrijednosti građana EU-a te da je doprinijelo stvaranju veza, promicanju jednakosti i odbacivanju svih oblika rasizma i diskriminacije; budući da građanstvo EU-a još uvijek nije ostvarilo svoj puni potencijal;
D.	budući da je sloboda kretanja omogućila više od 15 milijuna građana EU-a[footnoteRef:22] da žive i rade u drugoj državi članici, a svim građanima EU-a da slobodno putuju diljem Unije, zbog čega je građanstvo EU-a važnije nego ikad prije; [22:  	Eurostat, „Archive: EU citizens living in another Member State - statistical overview” (Arhiv: Građani EU-a koji žive u drugoj državi članici – statistički pregled).] 

E.	budući da građani EU-a prečesto nemaju dovoljnu razinu osviještenosti, znanja i razumijevanja prava, građanskih dužnosti i sloboda koje proizlaze iz njihova građanstva EU-a; budući da i dalje postoje znatni nedostaci u praktičnoj primjeni građanstva EU-a i u punom ostvarivanju prava i sloboda koje iz njega proizlaze te da su neki od tih nedostataka uzrokovani neujednačenom provedbom zakonodavstva EU-a u državama članicama;
F.	budući da su rezultati javnog savjetovanja o građanstvu EU-a 2020. pokazali da više od 60 % sudionika ne smatra da je dobro informirano o svojim pravima koja proizlaze iz građanstva EU-a[footnoteRef:23]; budući da istraživanje Flash Eurobarometra o građanstvu i demokraciji iz 2023. pokazuje da polovica ispitanika smatra da je dobro informirana o pravima koja imaju kao građani EU-a; [23:  	Europska komisija, „Građanstvo EU-a 2020. – Završno izvješće: Rezultati javnog savjetovanja o pravima građana EU-a 2020.”, prosinac 2020.] 

G.	budući da se građani EU-a suočavaju s dosad nezabilježenim izazovima zbog pandemije bolesti COVID-19, zajedno s digitalnom revolucijom te s njome povezanim društvenim i gospodarskim preobrazbama;
H.	budući da bi sastavljanje i konsolidacija postojećih i budućih prava olakšali bolje i informiranije ostvarivanje prava i sloboda koje proizlaze iz građanstva EU-a;
I.	budući da je Konferencija o budućnosti Europe konkretan primjer sudjelovanja građana u demokratskom životu Unije; budući da njezini zaključci obuhvaćaju prijedloge i mjere koji odražavaju suglasnost između europskih institucija i građana EU-a o potrebi jačanja građanstva EU-a;
J.	budući da postojeće prepreke ostvarivanju prava koja proizlaze iz građanstva EU-a stvaraju nejednakost i diskriminaciju među građanima EU-a, a posebno među mobilnim građanima EU-a i članovima njihovih obitelji, osobito djecom, osobama koje žive u prekograničnim regijama i ruralnim područjima EU-a te članovima ranjivih i marginaliziranih skupina kao što su manjine, pojedinci s niskim prihodima, beskućnici, starije osobe, osobe s invaliditetom i osobe kojima prijeti digitalna isključenost;
K.	budući da gotovo 87 milijuna građana EU-a živi s nekim oblikom invaliditeta[footnoteRef:24] i suočava se s poteškoćama u ostvarivanju svojih građanskih prava, pri čemu te poteškoće ponekad podrazumijevaju izravno uskraćivanje njihovih prava na slobodno kretanje i boravak te ograničenja u ostvarivanju njihovih političkih prava; [24:  	Podaci: Statistika EU-a o dohotku i životnim uvjetima (EU-SILC) i anketa EU-a o radnoj snazi (EU-LFS); Grammenos, S. i Priestley, M., „Podaci povezani sa strategijom Europa 2020. i osobama s invaliditetom – tablice”. Eurostat, 2020.] 

L.	budući da neke države članice i dalje nude programe takozvanih „zlatnih viza” i programe za ulagatelje kao način za stjecanje državljanstva, a time i građanstva EU-a;
Uvod
1.	smatra da građanstvo EU-a obuhvaća zajednički europski demokratski identitet i s njime povezana posebna prava, građanske dužnosti i slobode te da se ostvarivanjem tih prava, i na internetu i izvan njega, jača povezanost građana s EU-om i njegov demokratski legitimitet te se građanima nude dodatna prava;
2.	ističe da se izgradnja građanstva EU-a mora kretati naprijed kako bi se odgovorilo na potrebe i izazove 21. stoljeća u EU-u, pri čemu je potrebno prepoznati potencijal digitalnih inovacija i potrebu za uravnoteženim pristupom te na taj način odgovoriti na složenost koja proizlazi iz globalizacije i novih tehnologija; naglašava da digitalizacija demokratskih procesa, u kombinaciji s nedovoljnom digitalnom pismenošću i pristupom informacijskoj i komunikacijskoj tehnologiji, može doprinijeti sve većem digitalnom jazu u ostvarivanju građanskih prava, zbog čega dio javnosti može ostati otuđen od europskog projekta;
3.	smatra da su višejezičnost u institucijama EU-a i u njihovoj interakciji s građanima ključan aspekt jačanja pojma građanstva Unije; u tom pogledu ističe da je u zaključku Vijeća od 13. lipnja 2005. predviđeno da bi građani EU-a u interakciji s institucijama EU-a mogli upotrebljavati neslužbene jezike EU-a priznate u nekoj državi članici ili na dijelu njezina državnog područja te da bi se oni mogli službeno koristiti u institucijama ili tijelima EU-a, uključujući Europski parlament; 
4.	ističe da je Parlament pozvao na izradu Statuta EU-a o građanstvu u svojoj Rezoluciji od 12. veljače 2019. o provedbi odredbi Ugovora u vezi s građanstvom EU-a i u svojoj Rezoluciji od 10. ožujka 2022. o Izvješću o građanstvu EU-a za 2020.: Jačanje položaja građana i zaštita njihovih prava; podsjeća da je u okviru Konferencije o budućnosti Europe naglašena važnost jačanja građanstva EU-a te je u njezinim zaključcima navedeno da bi Statut EU-a o građanstvu bio koristan alat za postizanje konkretnijih načela i vrijednosti EU-a;
5.	žali zbog činjenice da Komisija u svojoj komunikaciji slijedom Konferencije o budućnosti Europe nije izričito spomenula jačanje građanstva EU-a i moguće načine da se to postigne[footnoteRef:25]; podsjeća da je Vijeće pokazalo spremnost na jačanje građanstva u tehničkoj procjeni koju je objavilo u vezi s Konferencijom o budućnosti Europe, ali još nije predložilo, poduzelo niti provelo mjere za postizanje tog cilja; [25:  	Komunikacija Komisije od 17. lipnja 2022. naslovljena „Konferencija o budućnosti Europe: provođenje vizije u djelo” (COM(2022)0404).] 

6.	podsjeća da će Komisija prije kraja godine objaviti svoje Izvješće o građanstvu EU-a za 2023. te očekuje da će u njemu predložiti nove inicijative za jačanje građanstva EU-a i uhvatiti se u koštac s nedostacima u njegovoj primjeni;  žali zbog toga što je ovaj put Komisija odlučila objaviti poziv na očitovanje, a ne javno savjetovanje, kao što je to činila prethodnih godina; podsjeća da rezultati poziva na očitovanje ne sadržavaju sveobuhvatan pregled najnovijih zbivanja i nedostataka u provedbi; naglašava da bi se izvješće trebalo pripremiti na temelju ažuriranih podataka;
Problemi povezani s građanstvom EU-a
7.	zabrinut je zbog specifičnih poteškoća koje ometaju potpuno ostvarivanje prava i sloboda koje proizlaze iz građanstva EU-a;
Politička prava
8.	žali zbog činjenice da je manje vjerojatno da će mobilni građani ostvarivati svoje biračko pravo i kandidirati se na europskim i lokalnim izborima u svojim državama članicama boravišta, te da je to posljedica nedovoljne informiranosti, jezičnih prepreka, poteškoća u prijavi za glasovanje i niske stope uspješnosti kandidata koji nisu državljani predmetne države članice;
9.	vrlo je zabrinut zbog prakse određenih država članica da pravo glasovanja na nacionalnim parlamentarnim izborima uskraćuju svojim građanima koji privremeno ili stalno žive u inozemstvu, što dovodi do njihova isključivanja iz političkog života i u njihovoj zemlji podrijetla i u zemlji boravišta; 
Sloboda kretanja i boravka
10.	ističe da je schengensko područje jedno od najvećih postignuća EU-a; naglašava da bi trebalo ukloniti sve prepreke slobodi kretanja unutar EU-a kako bi svi europski građani mogli ostvarivati jednaka prava koja proizlaze iz građanstva EU-a; poziva na pristupanje Rumunjske i Bugarske schengenskom području, u skladu s rezolucijama Parlamenta;
11.	zabrinut je zbog činjenice da se prema mobilnim građanima EU-a, posebno onima koji pripadaju ranjivim skupinama, postupa drugačije nego prema državljanima njihovih država članica boravišta u pogledu pristupa naknadama; poziva države članice da pravilno primjenjuju sudsku praksu Suda Europske unije kojom se zabranjuje takva diskriminacija; 
12.	zabrinut je zbog poteškoća i izazova s kojima se suočavaju građani koji žive u prekograničnim regijama EU-a, posebno u slučaju zatvaranja granica zbog kriza na razini EU-a ili regionalnih kriza; u takvim slučajevima poziva države članice da održavaju prekograničnu suradnju i, prema potrebi, blisku interakciju s relevantnim lokalnim i regionalnim vlastima;
Konzularna zaštita
13.	zabrinut je zbog nedostataka u provedbi Direktive o konzularnoj zaštiti i nedostataka u funkcioniranju konzularnih mreža država članica te napominje da su se ti nedostaci povećali nakon izlaska Ujedinjene Kraljevine iz EU-a; u tom pogledu žali zbog činjenice da građani EU-a imaju ograničen pristup konzularnoj zaštiti i pomoći u nekim zemljama koje nisu članice EU-a;
14.	ističe da je bilo slučajeva u kojima dvije osobe koje su državljani dviju različitih država članica u konzularnom predstavništvu jedne od država članica nisu mogle ispuniti određene formalnosti, kao što je sklapanje braka, čak i ako druga država članica nema dostupno konzularno predstavništvo u toj zemlji;
Diskriminacija
15.	smatra da je nedostatak ujednačenosti među pravilima država članica o stjecanju i gubitku nacionalnog državljanstva doveo do razlika u pogledu stjecanja i gubitka građanstva EU-a te da su te razlike u nekim slučajevima dovele do kršenja načela i vrijednosti EU-a;
16.	naglašava da i dalje postoji nekoliko slučajeva u kojima se državljanima trećih zemalja čiji su maloljetni uzdržavanici građani EU-a odbija stjecanje izvedenog prava na boravak, unatoč sudskoj praksi Suda EU-a; 
17.	ponavlja svoju zabrinutost zbog diskriminacije istospolnih parova i njihove djece pri ostvarivanju temeljnog prava na slobodu kretanja unutar EU-a; 
Preporuke
18.	poziva države članice te regionalne i lokalne vlasti da u potpunosti provedu postojeće direktive o pravima mobilnih građana te da hitno riješe različite postojeće nedostatke u svjetlu predstojećih europskih izbora; poziva na pokretanje ciljanih kampanja za podizanje razine osviještenosti u zemlji boravišta kako bi se mobilne građane EU-a informiralo o njihovu pravu na glasovanje i kandidiranje na europskim i lokalnim izborima u toj zemlji; ponovno poziva na proširenje prava mobilnih građana na nacionalne i regionalne izbore;
19.	poziva države članice da svojim iseljenim državljanima zajamče pravo glasa u zemlji njihova podrijetla, ako se ono priznaje, i to uvođenjem regulatornih uvjeta kojima se omogućuje njihovo glasovanje i uklanjanjem birokratskih prepreka koje ometaju i ponekad sprečavaju ostvarivanje tog prava; posebno poziva države članice da u jednakoj mjeri zajamče takva prava i uklone sve vrste različitog postupanja prema svojim državljanima u inozemstvu kad je riječ o glasovanju na daljinu, osobito glasovanju poštom, ako je primjenjivo; poziva na ujednačenu primjenu prava glasa na europskim izborima za građane EU-a koji borave izvan EU-a;
20.	poziva Komisiju da donese novu komunikaciju u kojoj će se pojasniti određeni ključni koncepti sadržani u Direktivi 2004/38/EZ o pravu građana EU-a i njihovih obitelji na slobodno kretanje i boravište unutar EU-a kako bi se državama članicama pružile ažurirane smjernice koje bi mogle doprinijeti poboljšanju provedbe Direktive na nacionalnoj razini, od čega bi koristi imali i građani EU-a i članovi njihovih obitelji;
21.	poziva EU da promiče donošenje obvezujuće Europske povelje o digitalnim pravima, uključujući prava digitalnoga građanstva, na temelju Europske deklaracije o digitalnim pravima i načelima za digitalno desetljeće;
22.	pozdravlja prijedlog Komisije o ažuriranju i poboljšanju Direktive o konzularnoj zaštiti kako bi se ojačalo pravo građana EU-a na konzularnu zaštitu, posebno u kriznim situacijama, među ostalim davanjem aktivnije uloge delegacijama EU-a u pomaganju nedovoljno zastupljenim građanima EU-a;
23.	poziva države članice da ukinu programe „zlatnih viza” i programe za ulagatelje te sve druge slične nacionalne programe koji dovode do stjecanja njihova državljanstva i uključuju izravnu ili neizravnu prodaju i zlouporabu građanstva EU-a jer se njima ugrožava sam koncept građanstva EU-a i krše načela i vrijednosti EU-a; potiče države članice da zaštite integritet i vrijednost građanstva EU-a; poziva Komisiju da poduzme sve potrebne mjere, kao što je upućivanje relevantnih država članica Sudu Europske unije;
24.	u kontekstu sljedeće revizije Ugovorâ poziva Parlament i Vijeće da u skladu s redovnim zakonodavnim postupkom donesu zajedničke odredbe o sprečavanju prodaje putovnica ili drugih vrsta zlouporabe u pogledu stjecanja i gubitka građanstva EU-a od strane državljana trećih zemalja kako bi se uskladili uvjeti pod kojima se može steći takvo građanstvo;
25.	poziva države članice i relevantna tijela da prilagode postojeće školske kurikulume ili da osmisle nove kurikulume za podučavanje povijesti Europe i Europske unije te njezina funkcioniranja kako bi se promicalo aktivno građanstvo i zajedničke europske vrijednosti te povećala svijest o tome da biti Europljanin i građanin EU-a nosi dodanu vrijednost; naglašava da će jačanje europske dimenzije građanskog odgoja i obrazovanja te osiguravanje jednakog pristupa za sve, među ostalim upotrebom svih digitalnih alata koji su nam na raspolaganju, omogućiti građanima EU-a da djeluju kao informirani građani i da u potpunosti sudjeluju u građanskom, političkom i društvenom životu i na europskoj i na nacionalnoj razini; naglašava da Erasmus+ može imati važnu ulogu u poticanju obrazovanja o građanstvu EU-a putem mobilnosti u svrhu učenja za sve, bez obzira na dob, spol, zaposlenost ili razinu obrazovanja;
26.	poziva Komisiju da uvede javna savjetovanja prilagođena svim građanima EU-a, posebno mladima, kako bi se povećalo sudjelovanje građana; potiče Komisiju da ažurira način na koji se provode javna savjetovanja kako bi se povećao građanski angažman i sudjelovanje većeg broja europskih građana, u skladu s uspješnim primjerom Konferencije o budućnosti Europe; u tom pogledu poziva Komisiju da dodatno poboljša portal „Iznesite svoje mišljenje” koristeći se novim tehnologijama te da izvještava o tome kako povratne informacije građana doprinose različitim inicijativama; 
27.	poziva na stvaranje jedinstvene kontaktne točke za sve participativne alate EU-a, kao što su europska građanska inicijativa, predstavke koje se podnose Parlamentu, pritužbe Europskom ombudsmanu, javna savjetovanja i dijalozi s građanima, te na poboljšanje učinkovitosti tih alata, posebno tako što će se osigurati da se njima doprinosi utvrđivanju europskog programa, uz istodobno jamčenje jačanja predstavničke demokracije u postupku donošenja odluka; poziva Komisiju, države članice te regionalne i lokalne vlasti da ulože veće napore u informiranje javnosti o postojećim participativnim instrumentima; 
28.	ponavlja svoj prijedlog za uspostavu trajnog mehanizma savjetovanja s građanima koji bi građanima, posebno mladima, omogućio da raspravljaju o prioritetima i politikama EU-a, te kojim bi se doprinijelo, među ostalim, primjeni provjere zakonodavstva s obzirom na njegov utjecaj na mlade (engl. „youth check)” kako bi se parlamentarna demokracija nadopunila, a ne zamijenila; predlaže da se predstavnike Parlamenta obavijesti o tim raspravama kako bi mogli procijeniti treba li, prema potrebi, poduzeti daljnje mjere;
29.	predlaže da se razmotri uvođenje europske iskaznice građana kojom bi se, primjerice, olakšalo ostvarivanje građanskih prava i glasovanje na europskim izborima, kao i upotreba participativnih instrumenata;
30.	ističe važnu ulogu uredâ mreže Europe Direct u povećanju sudjelovanja građana na lokalnoj razini u demokratskom životu EU-a; potiče države članice i subjekte na regionalnoj i lokalnoj razini da intenzivnije surađuju s tim uredima;
31.	poziva Komisiju da poveća upotrebu društvenih medija i digitalnih alata, s posebnim naglaskom na povećanju uključenosti mladih i osoba s invaliditetom u demokratski proces, čime bi se promicao njihov angažman, istodobno vodeći računa o smanjenoj dobi za glasovanje u državama članicama za europske izbore; u tom pogledu poziva Komisiju da ojača promicanje demokratskog sudjelovanja intenziviranjem dijaloga s građanima i podizanjem razine osviještenosti među građanima o utjecaju zakonodavstva EU-a na njihov svakodnevni život; 
32.	smatra da je, s obzirom na sve veći utjecaj digitalne sfere na živote građana, posebno kada je riječ o društvenim medijima i umjetnoj inteligenciji, i dalje ključno da države članice i europske institucije ostanu usredotočene na stvaranje novih javnih politika i provedbu učinkovitih mehanizama za zaštitu temeljnih prava na internetu te borbu protiv vanjskog upletanja i dezinformacija jer oni predstavljaju egzistencijalne prijetnje demokraciji i samom ostvarivanju prava građana; 
33.	potiče Vijeće i Komisiju da nastave pregovore o reviziji Uredbe (EZ) br. 1049/2001[footnoteRef:26] kako bi se osiguralo da građani EU-a mogu u potpunosti ostvariti svoje pravo na pristup dokumentima i nadzor nad institucijama, tijelima, uredima i agencijama EU-a; [26:  	Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije, (SL L 145, 31.5.2001., str. 43.).] 

34.	ponavlja da je na temelju članka 25. UFEU-a potrebno sastaviti Statut EU-a o građanstvu kojim će se objediniti postojeća i buduća građanska prava kako bi se poboljšala provedivost građanskih prava i zajamčila jednakost građana, poboljšala kohezija i odgovorilo na društvene, gospodarske, političke i digitalne promjene; podsjeća da bi se to trebalo provesti u okviru Ugovorâ; 
35.	predlaže da u području sudjelovanja i političkih prava, slobode kretanja i digitalnoga građanstva te u skladu s postojećim i budućim zakonodavstvom EU-a građani posebno imaju sljedeća prava: 
–	uravnoteženu demokratsku zastupljenost na izbornim listama; 
–	stalnu interaktivnu digitalnu platformu putem koje građani mogu podnositi svoje prijedloge i ideje na svim službenim jezicima EU-a; 
–	priznavanje razdoblja studiranja, a ne samo kvalifikacija i stručnih kompetencija, kao jednakovrijednih za sposobnost rada u drugoj državi članici; 
–	univerzalan pristup internetu kako bi se osigurala uključenost građana i jednak pristup digitalnom okruženju; 
–	upravljanje vlastitim digitalnim identitetom koje nadilazi zaštitu koja već postoji u pogledu osobnih podataka u digitalnom okruženju; 
–	digitalno nasljeđe digitalnih podataka preminule osobe; 
–	razvoj sigurnih, transparentnih i sljedivih sustava umjetne inteligencije koje nadziru ljudi i regulatorne institucije;
36.	poziva na to da se u Statut EU-a o građanstvu uvrsti horizontalna klauzula o nediskriminaciji kao dodatna zaštitna mjera u pogledu jednakosti u ostvarivanju građanskih prava radi jamčenja nediskriminacije i zaštite građana, posebno pripadnika ranjivih i marginaliziranih skupina i osoba koje žive u prekograničnim regijama EU-a;
37.	poziva Komisiju da provede ciljane kampanje za podizanje razine osviještenosti o pravima i građanskim obvezama koje proizlaze iz građanstva EU-a i statuta, među ostalim uvođenjem paketa EU-a za pružanje informacija o građanstvu EU-a, te da namijeni više sredstava za građanstvo EU-a; naglašava da su, zahvaljujući digitalnoj i tehnološkoj revoluciji, građani postali pravi stupovi naših demokratskih sustava i da će ih upravo oni braniti; 
38.	prima na znanje paket mjera za građanstvo, posebno Izvješće o građanstvu EU-a za 2023., koje je Komisija objavila 6. prosinca 2023., kako bi se građanstvo EU-a dodatno unaprijedilo i postalo konkretnije za građane EU-a; poziva Komisiju da uzme u obzir preporuke koje to izvješće sadrži o građanstvu EU-a za 2023. i da poduzme potrebne korake za njihovu provedbu u skladu s postupkom iz Ugovorâ;
39.	ponavlja svoj poziv na sazivanje Konvencije za reviziju Ugovorâ, kako je predviđeno člankom 48. UEU-a; čvrsto vjeruje da bi se Konvencijom trebalo pažljivo procijeniti kako dodatno ojačati građanstvo EU-a;

°
°	°
40.	nalaže svojoj predsjednici da ovu Rezoluciju proslijedi Vijeću i Komisiji.

